DOLOŽKA PREDNOSTI 
medzinárodnej zmluvy pred zákonmi
 
(čl. 7 ods. 5 ústavy)

 
 
1. 	Gestor zmluvy:
Ministerstvo hospodárstva Slovenskej republiky
 
2. 	Názov zmluvy: 
Dočasná dohoda o hospodárskom partnerstve medzi štátmi SADC-DHP na jednej strane a Európskym spoločenstvom a jeho členskými štátmi na druhej strane
 
3. Účel a predmet zmluvy a jeho úprava v legislatíve Slovenskej republiky: 
Cieľom zmluvy je prispieť k zníženiu a následnému odstráneniu chudoby v regióne štátov SADC-DHP vybudovaním obchodného partnerstva v súlade s cieľom udržateľného rozvoja, miléniovými rozvojovými cieľmi a dohodou z Cotonou, podporiť regionálnu integráciu, hospodársku spoluprácu a dobrú správu vecí verejných v regióne SADC-DHP, podporiť postupnú integráciu regiónu do svetového hospodárstva v súlade s jeho politickými rozhodnutiami a prioritami rozvoja, zlepšovať kapacity štátov SADC-DHP v oblasti obchodnej politiky a otázok týkajúcich sa obchodu, stanoviť a uplatňovať účinný, predvídateľný a transparentný regionálny regulačný rámec pre obchod a investície v štátoch SADC-DHP a týmto zlepšovať podmienky na zvýšenie investícií a iniciatív súkromného sektora a na zvýšenie kapacity ponuky produktov a služieb, konkurencieschopnosti a hospodárskeho rastu v regióne, posilniť existujúce vzťahy medzi stranami na základe solidarity a vzájomného záujmu. Na tento účel dohoda v súlade s povinnosťami vyplývajúcimi z členstva vo WTO zlepší obchodné a hospodárske vzťahy, podporí obchodnú dynamiku medzi stranami prostredníctvom postupnej a asymetrickej liberalizácie obchodu medzi nimi, posilní, rozšíri a prehĺbi spoluprácu vo všetkých sektoroch, ktoré sa týkajú obchodu. Účelom zmluvy je aj podporovať rozvoj súkromného sektora a rast zamestnanosti v štátoch SADC-DHP. 
Predmetom zmluvy sú okrem iného opatrenia potrebné na vytvorenie oblasti voľného obchodu, ktoré sú v súlade s ustanoveniami článku XXIV GATT z roku 1994. 
Zmluva obsahuje ustanovenia o obchode s tovarom, čiže o colných a necolných opatreniach, nástrojoch na ochranu obchodu, colnom režime a uľahčení obchodovania, technických prekážkach obchodu, sanitárnych a fytosanitárnych opatreniach, zoznam prioritných produktov a sektorov harmonizácie štátov SADC-DHP, zoznam prioritných produktov a sektorov pre vývoz zo štátov SADC do strany ES. Zmluva obsahuje aj ustanovenia o rozvojovej spolupráci, v ktorých sa stanovujú prioritné oblasti činnosti na jej vykonávanie. V zmluve sa ustanovuje rámec na rozvojovú spoluprácu na posilnenie kapacity a posilnenie národných hospodárstiev v krajinách SADC-DHP a prebiehajúcich rokovaní pre úplnú DHP. Záverečné ustanovenia obsahujú tiež kapitolu o predchádzaní sporom a ich urovnávaní, všeobecné výnimky a iné inštitucionálne ustanovenia. 
V právnom poriadku SR je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone č. 199/2004 Z. z. colný zákon, zákone č. 250/2007 Z. z. o ochrane spotrebiteľa, zákone č. 475/2004 o ochrane hospodárskej súťaže, zákone č. 142/2000 Z. z. o metrológii, zákone č. 428/2002 Z. z. o ochrane osobných údajov,  zákone č. 483/2001 Z. z. o bankách, zákone č. 17/1992 Z. z. o životnom prostredí, zákone č. 617/2007 o oficiálnej rozvojovej pomoci atď.

4. 	Priama úprava práv alebo povinností fyzických osôb alebo právnických osôb: 
 Nie je.
 
5. 	Úprava predmetu zmluvy v práve EÚ/ES:
Predmet zmluvy je upravený právne záväznými aktmi ES/EÚ, predovšetkým v čl. 310 Zmluvy o založení Európskeho spoločenstva.  
Súlad medzinárodnej zmluvy s právom ES/EÚ: úplná zhoda. 

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Medzinárodná politická zmluva, medzinárodná hospodárska zmluva všeobecnej povahy
 
7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Medzinárodná hospodárska zmluva všeobecnej povahy a zároveň medzinárodná zmluva, na ktorej vykonanie nie je potrebný zákon.
 
8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 
 
Vzhľadom na priamu použiteľnosť niektorých ustanovení medzinárodnej zmluvy a jej prednosť pred zákonmi nie je potrebné zrušiť alebo adaptovať z dôvodu duplicity žiadny právny predpis.